ДИРЕКТИВА 2010/79/ЕС НА КОМИСИЯТА
от 19 ноември 2010 година
за привеждане в съответствие с техническия прогрес на приложение III към Директива 2004/42/ЕО на Европейския парламент и на Съвета относно намаляването на емисиите на летливи органични съединения
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2004/42/ЕО на Европейския парламент и на Съвета от 21 април 2004 г. относно ограничаването на емисиите на летливи органични съединения, които се дължат на употребата на органични разтворители в някои бои, лакове и продукти за пребоядисване на превозни средства, и за изменение на Директива 1999/13/ЕО (1), и по-специално член 11 от цитираната директива,
като има предвид, че:
(1)
За определяне по отношение на продуктите, попадащи в определения в приложение I към Директива 2004/42/ЕО обхват, на тяхното съответствие с формулираните в приложение II към директивата максимално допустими стойности на съдържанието на летливи органични съединения (наричани по-долу „ЛОС“), следва да се използват посочените в приложение III към директивата методи за химичен анализ. Тези методи следва да бъдат привеждани в съответствие с техническия прогрес.
(2)
През 2006 г. Международната организация по стандартите преразгледа метода ISO 11890-2 и неговата нова версия следва да бъде включена в приложение III към Директива 2004/42/ЕО.
(3)
В метода ISO 11890-2 е посочено, че в случаите, при които в състава на съответния продукт няма реактивни разредители и съдържанието на ЛОС е равно на или по-голямо от 15 тегловни процента, приемлива алтернативна възможност е да се използва по-простият и по-евтин метод ISO 11890-1. По тази причина в Директива 2004/42/ЕО следва да бъде разрешено прилагането на този метод, което ще доведе до намаляване на разходите за химични анализи на държавите-членки и стопанските оператори.
(4)
Ето защо Директива 2004/42/ЕО следва да бъде съответно изменена.
(5)
Разпоредбите на настоящата директива са в съответствие със становището на комитета, споменат в член 12, параграф 3 от Директива 2004/42/ЕО,
ПРИЕ НАСТОЯЩАТА ДИРЕКТИВА:
Член 1
Приложение III към Директива 2004/42/ЕО се заменя с приложението към настоящата директива.
Член 2
Транспониране
1. Държавите-членки приемат и публикуват не по-късно от 10 юни 2012 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текстовете на тези разпоредби.
Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 19 ноември 2010 година.